



VILNIAUS RAJONO SAVIVALDYBĖS TARYBA

SPRENDIMAS
DĖL VILNIAUS RAJONO SAVIVALDYBĖS ŠVIETIMO ĮSTAIGŲ VADOVŲ, JŲ PAVADUOTOJŲ UGDYMUI, UGDYMĄ ORGANIZUOJANČIŲ SKYRIŲ VEDĖJŲ, MOKYTOJŲ IR PAGALBOS MOKINIUI SPECIALISTŲ KELIONĖS IŠLAIDŲ KOMPENSAVIMO IR ŠIŲ IŠLAIDŲ KOMPENSAVIMO TVARKOS APRAŠO PATVIRTINIMO

2022 m. spalio 28 d. Nr. T3-289
Vilnius


Vadovaudamasi Lietuvos Respublikos vietos savivaldos įstatymo 16 straipsnio 2 dalies 18, 38 punktais, 18 straipsnio 1 dalimi, Lietuvos Respublikos švietimo įstatymo 69 straipsnio 5 dalimi,  Vilniaus rajono savivaldybės taryba n u s p r e n d ž i a:
1. Kompensuoti Vilniaus rajono savivaldybės švietimo įstaigų (ikimokyklinio ugdymo, mokyklų-darželių, pradinių mokyklų, pagrindinių mokyklų, mokyklų-daugiafunkcių centrų, gimnazijų, muzikos, meno ir sporto mokyklų bei pedagoginės psichologinės tarnybos), kurių savininko teises ir pareigas įgyvendina Vilniaus rajono savivaldybės taryba, vadovų, jų pavaduotojų ugdymui, ugdymą organizuojančių skyrių vedėjų, mokytojų ir pagalbos mokiniui specialistų, važiuojančių į darbą nuo 3 iki 40 kilometrų į vieną pusę ir atgal atstumu, kelionės išlaidas.
2. Patvirtinti 1 p. numatytų kelionės išlaidų kompensavimo tvarkos aprašą (pridedamas).
3. Nustatyti kelionės išlaidų kompensavimo dydį – 0,10 Eur už 1 kilometrą.
4. Numatyti savivaldybės biudžete lėšas švietimo įstaigų vadovų, jų pavaduotojų ugdymui, ugdymą organizuojančių skyrių vedėjų, mokytojų ir pagalbos mokiniui specialistų kelionės išlaidoms kompensuoti.
5. Pripažinti netekusiu galios Vilniaus rajono savivaldybės tarybos 2018 m. gruodžio 19 d. sprendimą Nr. T3-408 „Dėl Vilniaus rajono savivaldybės mokyklų mokytojų ir pagalbos mokiniui specialistų kelionės išlaidų kompensavimo ir šių išlaidų kompensavimo tvarkos aprašo patvirtinimo“. 
6. Nustatyti, kad šis sprendimas įsigalioja nuo 2022 m. lapkričio 1 d.
7. Skelbti šį sprendimą Teisės aktų registre ir Vilniaus rajono savivaldybės tinklalapyje.



Savivaldybės merė	Marija Rekst

PATVIRTINTA
Vilniaus rajono savivaldybės 
tarybos 2022 m. spalio 28 d.
sprendimu Nr. T3-289


VILNIAUS RAJONO SAVIVALDYBĖS ŠVIETIMO ĮSTAIGŲ VADOVŲ, JŲ PAVADUOTOJŲ UGDYMUI, UGDYMĄ ORGANIZUOJANČIŲ SKYRIŲ VEDĖJŲ, MOKYTOJŲ IR PAGALBOS MOKINIUI SPECIALISTŲ KELIONĖS IŠLAIDŲ KOMPENSAVIMO TVARKOS APRAŠAS

I SKYRIUS
BENDROSIOS NUOSTATOS

1. Vilniaus rajono savivaldybės švietimo įstaigų vadovų, jų pavaduotojų ugdymui, ugdymą organizuojančių skyrių vedėjų, mokytojų ir pagalbos mokiniui specialistų kelionės išlaidų kompensavimo tvarkos aprašas (toliau – Aprašas) reglamentuoja Vilniaus rajono savivaldybės švietimo įstaigų (toliau – Įstaiga), kurių savininko teises ir pareigas įgyvendina Vilniaus rajono savivaldybės taryba, vadovų, jų pavaduotojų ugdymui, ugdymą organizuojančių skyrių vedėjų, mokytojų ir pagalbos mokiniui specialistų (toliau – Pedagoginiai darbuotojai), važiuojančių darbo dienomis į darbą ir atgal vietinio (priemiestinio) reguliaraus susisiekimo autobusais, tolimojo reguliaraus susisiekimo autobusais, keleiviniais traukiniais ir nuosavu transportu, kelionės išlaidų kompensavimo tvarką.
2. Pedagoginių darbuotojų, važiuojančių į darbą ir atgal, kelionės išlaidų kompensavimo vieno kilometro dydis nustatomas ir tvirtinamas Vilniaus rajono savivaldybės tarybos sprendimu.
3. Lėšų poreikį Pedagoginių darbuotojų kelionės išlaidų kompensacijoms kasmet planuoja Įstaigos vadovas ir duomenis pateikia iki rugsėjo 25 d. Vilniaus rajono savivaldybės  administracijai. 
4. Atstumas apskaičiuojamas ir nustatomas:
4.1. Pedagoginiams darbuotojams, važinėjantiems keleiviniu transportu į darbą ir atgal, pagal patvirtintus vietinio (priemiestinio) keleivinio autobusų ir traukinių transporto tvarkaraščiuose nustatytus atstumus pagal faktiškai važiuojamą maršrutą;
4.2. Pedagoginiams darbuotojams, važinėjantiems nuosavu transportu ir keleiviniais traukiniais į darbą ir atgal pagal faktiškai nuvažiuotą atstumą, nustatytą Google Maps interneto žemėlapio teikiamoje paslaugoje (http://maps.google.com).
5. Pedagoginių darbuotojų kelionės išlaidų kompensavimo lėšų šaltinis – Vilniaus rajono savivaldybės (toliau – Savivaldybė) tarybos sprendimu skiriamos Savivaldybės biudžeto lėšos, kurios numatomos kasmet tvirtinant Savivaldybės biudžetą.




II SKYRIUS
KELIONĖS IŠLAIDŲ KOMPENSACIJŲ SKYRIMO IR JŲ MOKĖJIMO REIKALAVIMAI

6. Gauti kelionės išlaidų kompensaciją gali Pedagoginiai darbuotojai, kurių nuolatinė gyvenamoji vieta nesutampa su darbo vieta, kurie į darbą ir atgal važinėja nuo 3 iki 40 kilometrų į vieną pusę atstumu vietinio (priemiestinio) reguliaraus susisiekimo autobusais, keleiviniais traukiniais ar nuosavu transportu.
7. Vadovų pavaduotojai ugdymui, ugdymą organizuojantys skyriaus vedėjai, mokytojai, ir pagalbos mokiniui specialistai, pageidaujantys gauti kelionės į darbą ir atgal išlaidų kompensaciją, pateikia Įstaigos vadovui;
7.1. nustatytos formos prašymą (1 priedas), kuriame nurodomas tikslus atstumas (kilometrais) nuo gyvenamosios iki darbo vietos;
7.2. pažymą apie deklaruotą arba faktinę gyvenamąją vietą (kai deklaruota ir faktinė gyvenamoji vieta nesutampa);
7.3. pasibaigus mėnesiui, užpildytą kelionės išlaidų mėnesio ataskaitą (2 priedas).
8. Įstaigų vadovai, pageidaujantys gauti kelionės į darbą ir atgal išlaidų kompensaciją, Aprašo 7.1 - 7.3 p. nurodytus dokumentus pateikia Savivaldybės administracijos Švietimo skyriui.
9. Nepateikus 7 p. nurodytų dokumentų, prašymas dėl kelionės išlaidų kompensavimo netenkinamas.
10. Kelionės išlaidų kompensacijos dydis apskaičiuojamas pagal formulę:

K = D x A x T

(čia K – individualus kompensacijos dydis; D – Pedagoginio darbuotojo realiai išdirbtų darbo dienų skaičius per mėnesį (pagal darbo laiko apskaitos žiniaraštį); A – kompensuojamas atstumas iki darbo ir atgal; T – Savivaldybės tarybos nustatytas dydis už vieną nuvažiuotą kilometrą.
11. Įstaigos vadovas, suderinęs su Savivaldybės administracijos Ekonomikos ir turto bei Švietimo skyrių atsakingais asmenimis prašymuose nurodytus atstumus, įsakymu patvirtina Aprašo 7 p. nurodytų darbuotojų, kuriems mokama kelionės išlaidų kompensacija, sąrašą. Įstaigų vadovų, kuriems bus mokama kelionės išlaidų kompensacija, sąrašą Švietimo skyriaus teikimu, tvirtina potvarkiu Savivaldybės meras.
12. Pagal Pedagoginių darbuotojų teikiamą kelionės išlaidų mėnesio ataskaitą (2 priedas) Įstaigos vadovas sudaro visų Įstaigos darbuotojų, o Švietimo skyriaus atsakingas darbuotojas –  Įstaigų vadovų, gaunančių kelionės išlaidų kompensacijas, Pedagoginių darbuotojų kelionės išlaidų kompensavimo mėnesio ataskaitą (3 priedas) (toliau – Ataskaita) ir iki kito mėnesio 3 d. teikia Savivaldybės administracijos Buhalterinės apskaitos skyriui apmokėti. 
13. Pagal Įstaigos vadovo ir Švietimo skyriaus pateiktą Ataskaitą Buhalterinės apskaitos skyrius iki kiekvieno mėnesio 20 d. išmoka Pedagoginiams darbuotojams kompensacijas už kelionės išlaidas į Pedagoginio darbuotojo nurodytą banko sąskaitą.

III SKYRIUS
BAIGIAMOSIOS NUOSTATOS

14. Kelionės išlaidų į darbą ir atgal kompensacijos mokėjimas nutraukiamas Pedagoginiam darbuotojui:
14.1. nutraukus darbo sutartį;
14.2. persikėlus gyventi arčiau nei 3 kilometrai nuo darbo vietos;
15. Už pateiktų duomenų teisingumą atsako juos pateikę Pedagoginiai darbuotojai.
16. Už kelionės išlaidų į darbą ir atgal kompensacijos paskyrimo Įstaigų darbuotojams teisėtumą atsako Įstaigų vadovai, o už Įstaigų vadovams  – Švietimo skyrius.
17. Pedagoginiai darbuotojai nesilaikantys šiame Apraše nustatytų reikalavimų, atsako pagal galiojančius Lietuvos Respublikos teisės aktus.

_______________________________

